b'\n_START_ARTICLE_\nNewfoundlandin matalikko\n_START_PARAGRAPH_\nNewfoundlandin matalikko (engl. Grand Banks of Newfoundland) on n. 500 kilometrin pituinen merialue Atlantilla Kanadan it\xc3\xa4rannikolla, Newfoundlandin saaren kaakkoispuolella. Matalikon keskisyvyys on 50-100 metrin v\xc3\xa4lill\xc3\xa4. Se sijaitsee Labradorin- ja Golfvirran kohtaamispaikassa ja se on syntynyt Golfvirran sulattaessa Labradorinvirran mukana pohjoisesta kulkeutuneita j\xc3\xa4\xc3\xa4vuoria, jolloin vuorten mukana kulkeutunut sora on painunut pohjaan. Alueella on useita erillisi\xc3\xa4 matalikkoja, joista suurimpien nimet ovat Grand, Green ja St. Pierre. Matalikkoalueiden, joiden syvyys on alle 200 metri\xc3\xa4, yhteenlaskettu pinta-ala on noin 282\xc2\xa0500\xc2\xa0km\xc2\xb2._NEWLINE_Alue tunnetaan sumuisena, mik\xc3\xa4 johtuu l\xc3\xa4mpim\xc3\xa4n Golfvirran ilmamassojen kohtaamisesta Labradorinvirran tuomien kylmien ilmamassojen kanssa, jolloin ilman ja meren v\xc3\xa4liset l\xc3\xa4mp\xc3\xb6tilaerot ovat suuria. Alueella on my\xc3\xb6s runsaasti j\xc3\xa4\xc3\xa4vuoria, etenkin kev\xc3\xa4isin._NEWLINE_Newfoundlandin matalikko on ollut kansainv\xc3\xa4lisesti tunnettu kalastusalue, josta on kalastettu erityisesti turskaa. My\xc3\xb6s kolja, meriahven, kampela, makrilli ja silli kuuluvat alueen kalalajeihin. Eurooppalaiset kalastajat havaitsivat alueen kalaresurssit 1400-luvun lopussa, ja alue alkoi pian houkutella runsaasti vanhan mantereen kalastajia. Alueen kalaisuuden ansiosta syntyiv\xc3\xa4t my\xc3\xb6s ensimm\xc3\xa4iset Newfoundlandin eurooppalaisasutukset, jotka perustettiin kalan kuivaus- ja suolaustukikohdiksi ennen kalojen kuljetusta Eurooppaan. 1900-luvulla eurooppalaiset, yhdysvaltalaiset ja kanadalaiset kalastajat ovat jatkaneet suurimittaista kalastustoimintaa. 1950-luvulta l\xc3\xa4htien alueella toimi my\xc3\xb6s paljon ven\xc3\xa4l\xc3\xa4isi\xc3\xa4 ja japanilaisia kalastusaluksia. Kanadan hallitus laajensi merialuettaan vuonna 1977, jolloin suurin osa alueesta tuli sen hallintaan ja ulkomaalaisten kalastajien m\xc3\xa4\xc3\xa4r\xc3\xa4\xc3\xa4 v\xc3\xa4hennettiin. Alueen turskakanta romahti vuonna 1992, jolloin sen kalastaminen loppui l\xc3\xa4hes kokonaan. Kalastus aloitettiin uudelleen rajoitetussa m\xc3\xa4\xc3\xa4rin 1998, mutta turskakannat ovat edelleen hyvin alhaiset, eik\xc3\xa4 kalastustoiminta ole palannut entiselleen._NEWLINE_\xc3\x96ljynporaus alueella alkoi 1970-luvun lopulla ja se nousi yleiseen tietoisuuteen etenkin Ocean Ranger -porauslautan onnettomuuden johdosta, miss\xc3\xa4 sen 84 hengen miehist\xc3\xb6 menehtyi 15. helmikuuta 1982. Uusimpia \xc3\xb6ljykentti\xc3\xa4 ovat Hibernia, jossa \xc3\xb6ljyntuotanto alkoi 1997 sek\xc3\xa4 Terra Nova, jossa tuotanto aloitettiin tammikuussa 2002.'